google/wiki40b huggingface dataset:
Hans Barhow

Bakgrunn

Hans Barhow var sønn av sogneprest i Kværnes Amund Barhou (1697–1728) og hustru Ingeborg Hansdatter Spydeberg. 
I 1720 reiste han med sin bror Lars og en yngre søster til København, hvor han senere ble immatrikulert ved Universitetet. 1721 tok han baccalaureusgraden og avsluttet studiet to år senere med teologisk embetseksamen.

Reiseledsager og huslærer

I noen år var han farens kapellan i Kværnes, men fant seg ikke til rette under de små forholdene på Nordvestlandet. I syv år var han reiseledsager for velstående, unge menn på kontinentet, hvor han etter egne opplysninger også var innskrevet ved forskjellige universiteter (Jena, Amsterdam og Halle). Barhow tok aldri magistergraden, men ble allikevel en lærd mann etter datidens målestokk. Han hjalp sin bror presten Lars Barhow med en avhandling om Nordlyset og utga den på tysk for ham.

Omdømme

Han har vært betegnet som en dyktig student, et vittig hode og en god botaniker. Innenfor akademiske krester, var han berømt som svirebror og skjørtejeger, og  myndighetene fryktet hans skarpe tunge. Barnow livnærte seg som huslærer, men hans store lidenskap – foruten kvinner – var gullmakerkunsten.

Register over nogle af Stadens Quarterer

Vejviser eller Register over nogle af Stadens Quarterer er av topografisk, personal- og kulturhistorisk verdi som beskrivelse av København på midten av 1700-tallet. Arbeidet er så vidt man kan se foregått ved at Barhow har vandret fra hus til hus i de kvarter han har ønsket å beskrive. Her har han utfrittet beboere og lyttet til sladder i vertshusmenn- og øltapperes boder. Øster Kvarter – den gang et center for det borgerlige København –  er det kvarter som er mest utførlig beskrevet. Her hadde også Barhow sitt eget losji, og hans beskrivelser har særlig verdi, fordi området ble ødelagt av brann i 1795.    
Manuskriptene (minus Reflexioner over Norge og den norske Nation med videre) ble henlagt i det danske Rigsarkivet, og unngikk således kassasjon. Her ble de liggende upåaktet, til opptegnelsene om København og deler av dagbokserindringene ble utgitt i 1920 under tittelen Københavns Veiviser 1748.
Bestkystfestivalen

Bestkystfestivalen, opprinnelig Vestkystfestivalen, er Norges eneste årlige sjongleringsfestival, og arrangeres i Stavanger i de gamle lokalene til Tou bryggeri rundt august hvert år. Bestkyst 2010 var det tiende arrangementet med dette navnet.
Bestkyst arrangeres av Flaks sjongleringsgruppe.
Judo under samveldelekene 1990

Judo under de britiske samveldeleker 1990. Judo var en av flere sporter under de fjortende samveldelekene som ble arrangert i Auckland på New Zealand i perioden 24. januar til 3. februar 1990. Det var første gangen som judo var med på programmet i Samveldelekene. I lekene i 1990 ble det konkurrert i seksten øvelser, åtte vektklasser for menn og åtte vektklasser for kvinner. Alle tapende semifinalister fikk bronsemedaljer. England ble beste nasjon med fjorten gullmedaljer foran New Zealand og Skottland med en hver.
Polititidende

Innsyn

Bladet er unntatt offentligheten, og de enkelte politikamre er pålagt å makulere eldre numre. Eldre årganger oppbevares av Statsarkivene og Nasjonalbiblioteket, men publikum gis kun tilgang til blader som er eldre enn 80 år. Dette er standardsperrefrist for klausulering av papirer i forbindelse med straffesaker.
Okeanidene

Okeanidene (gammelgresk: Ὠκεανίδες, flertall av: Ὠκεανίς) var i gresk mytologi de 3000 døtrene til titanene Okeanos og Tethys. De er regnet blant nymfene og hver av dem var skytsguder for bestemte elver, kilder, lunder og hav. En del av dem var nært assosiert med titangudene, slike som Kalypso, Klymene, Asia, Elektra, eller personfiserte abstrakte konsepter, som Tyche, Peitho.
En av disse mange døtrene er også sagt å ha vært gemalinnen til guden Poseidon, ofte nevnt som sjøgudinnen Amfitrite, men oftest nevnt som en av nereidene.
Okeanos og Tethys hadde også 3000 sønner, elvegudene potamoene (Ποταμοί, Potamoi «elver»), som ble far til najadene. Selv om en del kilder begrenser begrepene «okeanidene» til døtrene, er det andre som inkluderer både sønnene og døtrene i dette.
Den greske forfatteret Hesiod har i sitt verk Theogonien en liste over Okeanidene.
Den finske komponisten Jean Sibelius skrev et orkesterverk kalt for Aallottaret (Okeanidene) i 1914.
Kverndalen (Skien)

Kverndalen er en bydel i Skien, og ligger rett nord for sentrumskjernen og øst for bydelen Lie. Gjennom bydelen går blant annet Kongens gate. Bydelen var tidligere et boligområde, men tidlig på 1970-tallet ble bebyggelsen revet og erstattet med store kontorbygg.
Falles

Falles (valensiansk: Falles, entall Falla, spansk Fallas) er en spansk høytid til ære for den hellige Josef i Valencia og i området rundt. Den blir avholdt årlig i fire dager frem til 19. mars, helgendagen til Josef.
Festen ble medtatt på UNESCOs liste over immateriell kulturarv den 30. november 2016.

Beskrivelse

Josef fra Nasaret er vernehelgen for Valencia. Feiringen varer fra 15. til 19. mars, men allerede 1. mars begynner feststemningen å gjøre seg gjeldende med kinaputter og fyrverkeri.
Hvert nabolag i byen har en gruppe som planlegger feiringen og organiserer innsamlinger som fester og paellamåltid. Hver gruppe (casal faller eller comissió fallera) lager en konstruksjon kalt en falla som blir brent i høytiden.
Igor Gouzenko

Bakgrunn

Gouzenko ble født av ukrainske foreldre i landsbyen Rogatsjovo nær Dmitrov i guvernementet Moskva, 100 kilometer nordvest for Moskva. Ved utbruddet av andre verdenskrig ble han med i militæret og ble opplært til chifferoperatør. 
I 1943 ble han stasjonert til den sovjetiske ambassade i Ottawa, der han behandlet både inngående og utgående trafikk for GRU. Stillingen gav ham innblikk i sovjetisk spionasjevirksomhet i Vesten, blant annet plasseringen av «sovende agenter» som kunne aktiviseres senere.

Avhopper

I 1945 fikk Gouzenko høre at han skulle sendes tilbake til Sovjetunionen sammen med familien sin. Han var misfornøyd med livet og politikken i hjemlandet, og ville heller bosette seg i Vesten. Han gikk først til Royal Canadian Mounted Police (RCMP), men de nektet å tro på historien hans. Han gikk deretter til avisen Ottawa Journal, men redaktøren var ikke interessert, og foreslo at han gikk til det canadiske justisdepartementet, men der var det ingen da han kom. 
Livredd for at sovjetiske myndigheter hadde oppdaget at han var dobbeltagent gjemte Gouzenko sin familie hos en nabo. Gjennom nøkkelhullet så han flere sovjetiske agenter som brøt seg inn i leiligheten hans. De begynte å lete gjennom hans eiendeler, men forlot stedet da de ble konfrontert av politiet. Gouzenko bodde deretter i skjul og under beskyttelse fra RCMP. 
De ble presset til å få til en diplomatisk løsning for å unngå å opprøre Sovjetunionen, som fremdeles var en alliert fra krigstiden og angivelig en politisk venn av Canada. Gouzenko og hans familie ble gitt en annen identitet av den kanadiske regjeringen av frykt for represalier fra Sovjetunionen. 
Gouzenko levde resten av livet under navnet George Brown og de slo seg ned i en forstad i Toronto. Han hadde åtte barn og forfattet to bøker. 
Gouzenko døde av et hjerteinfarkt i Mississauga. Hans grav ble i utgangspunktet ikke merket med noe navn. Hans kone døde i september 2001 og ble gravlagt ved siden av ektemannen. Det var først i 2002 at familien fikk satt opp en gravstein.
Solmaksimum

Solmaksimum eller solmaks er en normalperiode med største aktivitet i den 11-årige syklusen til solen. I løpet av et solmaksimum oppstår en rekke solflekker og solens irradians øker med ca. 0,1 %. Solmaksimum forventes ikke å påvirke det globale klimaet, men nyere studier har vist at noe forbindelser med regionale værmønstre.
Norgesmesterskapet i fotball for menn 1918

Norgesmesterskapet i fotball for menn 1918 ble vunnet av  Fotballklubben Kvik (Fredrikshald) etter finaleseier 4–0 over Brann den 13. oktober. Målscorere for Kvik var Johnny Helgesen, som scoret i det 58. og i det 61. minutt på straffe, Arne Andersen, som scoret i det 71. minutt, og Alf Flinth, som scoret i det 89. minutt.
10 000 tilskuere overvar kampen som ble spilt på Marienlyst i Drammen. Dommer var Ragnvald Smedvik, Frigg. Dette var første gang Kvik vant et norgesmesterskap.
Kviks vinnerlag: Ole Paulsen, Johan Svendsen, Otto Klein, Ole Paulsbo, Thomas Andresen, Fritz Karlsen, Peder Puck, Alf Flinth, Johnny Helgesen, Arne Andersen og Hartvig Olavesen.
Branns lag: Sigurd Wathne, Laurentius Eide, John Johnsen, Alexander Olsen, George Deans, Gerhard Gran,  Johan Greve, Finn Berstad, Torkel Trædal, Alf Berstad og Odd Johnsen.
Thomas Vermaelen

Karriere

Vermaelen begynte karrieren hos den belgiske klubben Germinal Ekeren, som senere slo seg sammen med klubben Beerschot VAC og ble til Germinal Beerschot. Denne klubben fikk senere et tett samarbeid med Ajax Amsterdam, og i 2004 dro Vermaelen til Ajax. Han debuterte 15. februar 2004 mot FC Volendam fra start i en kamp Ajax til slutt vant 2–0. Sesongen etter ble han utlånt til RKC Waalwijk.
Fra 2006–2007-sesongen spilte han fast som midtstopper og kaptein i Ajax-forsvaret. Denne sesongen gjorde han også sin debut for Belgia mot Luxembourg 1. mars 2006.
19. juni 2009 ble Vermaelen solgt fra Ajax til Arsenal. Den engelske klubben betalte 12 millioner euro for spilleren, og han er dermed en av Belgias dyreste spillere noensinne. I sin debut 15. august 2009 mot Everton FC scoret han i det 37. minutt etter et frispark fra Robin van Persie og sørget for 2–0 i kampen som endte 6–1 til Arsenal.
Den 9. august 2014 meldte han overgang til FC Barcelona, hvor han skrev under på en femårskontrakt.

Internasjonal karriere

Vermaelen var del av det belgiske U23-landslaget som kom til semifinalen i Sommer-OL 2008. Seks år senere var han i den belgiske troppen til VM i fotball 2014 i Brasil. Han startet i Belgias andre gruppespillskamp mot Russland til tross for at han hadde skadet seg under oppvarmingen. Etter 31 minutters spill måtte han imidlertid forlate banen og ble erstattet av Jan Vertonghen.
Han ble tatt ut i Belgias EM-tropp til EM i Frankrike 2016.
Han ble tatt ut i Belgias tropp til VM i fotball 2018 i Russland.
Flickor i hamn

Handling

Den unge styrmannen, Henrik, kommer til Göteborg for å studere ved Navigationsskolen og ta sjøkapteinseksamen. Der møter han sin gamle venn Axel. De blir enige om å feire gjensynet med et besøk på Liseberg. Ved dansebanen blir Henrik begeistret for den varme og åpne Lisbeth, mens Axel 
forelsker seg i den livlige og kjekke Alice.
Etter at Henrik har fulgt Lisbeth hjem, ber hun ham med opp til seg. Henrik tolker det slik at hun er lett på tråden og hver manns eiendom. Han går derfor skuffet derfra. Henrik leier et rom hos fru Holst, en enke av en sjøkaptein. Hennes datter, Astrid, gjør et dypt inntrykk på ham. Han blir imidlertid ikke helt fortrolig med hennes alvorlige og noe kjølige vesen. De søker alt oftere hverandres selskap og forlover seg til slutt. Når Henrik har avlagt sin eksamen ønsker han å gifte seg med henne, men Astrid mener at de bør vente til han har fått en sikker stilling og et ordentlig hjem. Astrid elsker Henrik oppriktig, men vil ikke gi seg hen til ham og tilbakeviser alle hans tilnærmelser.
Henrik møter ved en tilfeldighet Lisbeth igjen på restaurant. De oppklarer misforståelsen fra Liseberg-kvelden. Hun hadde ikke hatt noen baktanker, da hun bad ham om å følge med henne opp. Henrik og Lisbeth treffes av og til. Astrid merker det og blir sjalu. Uten at Henrik vet om det skaffer hun ham, gjennom sine kontakter i rederkretser, en jobb som styrmann på en dampbåt i skjærgården. Egentlig ville Henrik ta hyre på et langfartsskip. Astrid er klar over det, men ønsker ikke å være ensom i lange tider, slik som hennes mor måtte være. Henrik lar henne til slutt få sin vilje, men er skuffet. Lisbeth blir tilfeldigvis ansatt som servitrise på Henriks båt. Han blir mer og mer tiltrukket av henne. I motsetning til den tause og innesluttede Astrid er  Lisbeth munter, åpen og ukomplisert. Hun gir seg hen til ham en kveld etter arbeidet. Lisbeth sier at hun alltid har elsket ham, og han innser at han egentlig alltid har elsket henne. Henrik vil ikke spille dobbeltspill og innrømmer for Astrid at han har bedratt henne. Han slår opp forlovelsen. Når Astrid forstår at hun er iferd på å miste ham, kaster hun seg i hans armer, men Henrik trekker seg unna.
Axel har fått jobb som tredjestyrmann på S/S «Rangoon». Henrik opplever til sin store forbauselse at Axel misunner ham hans stilling på dampbåten. Hvis Axel fikk en stilling som den Henrik har, kunne han gifte seg med Alice og være i nærheten av henne. De blir enige om å bytte jobber. Når S/S «Rangoon», med Henrik som tredjestyrmann, legger ut fra havna på vei mot India, står Lisbeth på kaia og vinker farvel til ham.
Mestervik

Mestervik (også skrevet Meistervik) er et tettbebygd sted i Balsfjord kommune i Troms, på østsiden av Malangen. Kommuneadministrasjonen i den tidligere Malangen kommune lå her. I dag (2019) er det butikk, aldershjem og legesenter på stedet. Meistervik kapell ligger også her.
NM i svømming 1960

NM i svømming 1960 ble arrangert i Frognerbadet i Oslo 17.-19. august 1960.
Souphanouvong

Liv og virke

Souphanouvong var en av sønnene til Bounkhong, den siste uparaja (visekonge) av Luang Prabang. I motsetning til sine halvbrødr Souvanna Phouma og Phetsarath Rattanavongsa, hvis mødre var kongelige, var hans mor, Mom Kham Ouane, en vanlig kvinne. 
Souphanouvong skal ha vært den dyktigste av uparaja Bounkhongs sønner, og kunne åtte språk flytende, inkludert gresk og latin. Før han tok sin ingeniørgrad ved École nationale des ponts et chaussées i Paris hadde han jobbet ved havna i Le Havre. 
Souphanouvong ble utdannet i Vietnam og Frankrike, og ble etter hvert en tilhenger av Hồ Chí Minh og ble med i den indokinesiske kommunistbevegelsen. I august 1950 organiserte Souphanouvong den første kongressen til Neo Lao Issara (Lao-frihetsfronten), vanligvis kjent som Pathet Lao, som ledet den kommunistiske motstanden mot fransk styre i Lao.
Souphanouvong ble den formelle lederen for Laos revolusjonære folkeparti, men holdt ikke den egentlige makten i partiet, og da kommunistene overtok makten i 1975 ble han innsatt som Laotenes demokratiske folkerepublikks første president, en stilling han holdt til 1991, selv om Phoumi Vongvichit var fungerende president fra 1986 til 1991, da han ble etterfulgt av Kaysone Phomvihane, som til da hadde vært Laos statsminister. Fra 1979 til 1986 var han også president for Laofronten for nasjonal bygging, og ble også her etterfulgt av Phoumi Vongvichit.
I 1991 ble han rådgiver for partiets sentralkomité. Siden døde han 9. januar 1995, åttiseks år gammel.
Riksvei 5

Historikk

Delstrekningen mellom Skei og Fjærland ble åpnet i 1986 av den tidligere visepresidenten i USA, Walter F. Mondale; etternavnet hans stammer fra Fjærland. Før Fjærlandstunnelen ble åpnet var veien mellom Skei og Lunde skiltet riksvei 625.
Strekningen mellom Fjærland og Sogndal ble ferdig i 1994. Da ble veien Skei – Fjærland – Sogndal riksvei 5. Før det gikk riksveien over ferjen Hella–Dragsvik og Gaularfjellet (nå fv 55 og fv 13). 
Amlatunnelen på strekningen mellom Sogndal og Lærdal er 2969 meter lang og ble åpnet i 1995. Samtidig avløste fergeleiet på Mannheller det tidligere fergeleiet i Kaupanger : Ferjesambandet Kaupanger–Revsnes ble lagt ned, mens Ferjesambandet Mannheller–Fodnes åpnet. Da Lærdalstunnelen på E16 åpnet i 2000 forsvant også Ferjesambandet Kaupanger–Gudvangen fra riksveinettet.
Veien har gjennomgått veiarbeid siden 1999 på stykket Brandsøy – Svarthumle. 6. juli 2005 ble den nye veien åpnet.
Veien var såkalt stamvei før veireformen i 2010, og beholdt derfor statusen som riksvei f.o.m 1. januar samme år.
Velur

Velur (fransk: velours) er en type tykk og myk vevnad, vanligvis laget av ull eller bomull, som er sterkt oppruet og klipt med kort eller lang lo. Velurstoff har en «ru, fløyelslignende overflate».

Etymologi

«Velur» kommer av fransk velours, som igjen kommer av latin villosus, «behåret», «lodden»; villosus har også gitt på norsk «fløyel» og «flor».
Pyramid Peak

Pyramid Peak er et pyramideformet fjell sørøst i Destination Nunataks i Victoria Land, med en høyde opp mot 2 565 meter. Det ligger 1,5km nord for Sphinx Peak. Det ble navnsatt av den nordlige gruppen til New Zealand Federated Mountain Clubs Antarctic Expedition (NZFMCAE), 1962-63.
Peder Olsen Normand

Peder Olsen Normand (født 1615 på Idd, død 1. november 1676 i Frederikshald) var en norsk handelsmann og offiser. Nordmand var sønn av sognepresten på Idd, herr Oluf Nielsen, som selv var en bondesønn fra gården Torp på Idd. Det var herfra Peders bror, Nils Olufsen Dorph – som sin far sogneprest i Idd kirke, hentet det senere brukte familienavnet Dorph. Peder var bosatt på Halden som handelsmann, og det er uenighet om han er den løytnant Peter Norman som nevnes under Hannibalsfeiden i 1644. Da Tønne Huitfeldt i 1658 ble lensmann for Idd og Marker Len, men ennå var opptatt i krigen mot Karl X Gustav i Danmark, ble Peder av stattholder Niels Trolle beskikket som fullmektig lensmann.
Som lensmann like ved svenskegrensen gjorde han sammen med svogeren, toller Mathias Bjørn, nødvendige forberedelser for å slå tilbake det svenske angrepet på Halden den 14. september 1658. Peder var på denne tiden også major ved det Smålenske Landdragonregiment. Etter krigen ble han forfremmet til oberstløytnant. Han deltok også ved senere anledninger i kamper mot svenske angripere. Han skulle deltatt i angrepet på Sverige under Gyldenløvefeiden i 1676, da han ble syk og døde.
På årsdagen for hans død gav hans enke, etter hans ønske, betydelig gods til Fredrikshalds fattige. Hennes navn var Mette Meng, og hun var en datter av den senere borgermester Niels Hansen Meng. I 1681 giftet hun seg på ny med Niels Kjeldsen Stub, assessor og president i Christiania.
Collegium Canisianum

Canisianum i Innsbruck er et internasjonalt katolsk teologkonvikt i nyromanisk stil. Det står under jesuittordenens ledelse.

Historie

Canisianum er oppkalt etter den hellige Petrus Canisius og ble bygd i 1910/11. Det avløste teologkonviktet Nicolaihaus.
Under første verdenskrig bodde fra 1915 til 1919 også studentene fra Germanicum i Roma. Den 21. november 1938 ble det stengt av  nasjonalsosialistene og kunne først gjenåpne i oktober 1945.
Academy of Interactive Arts & Sciences

Academy of Interactive Arts & Sciences (AIAS) er en ideell organisasjon som reklamerer for underholdningsdataprogram, som for eksempel videospill, med sin årlige prisutdelingsseremoni Interactive Achievement Awards siden 1998. Organisasjonen ble stiftet i 1996.
Philippe Adams

Tidlig karriere

Adams startet med gokart i 1981, da han var tolv år gammel. Han gikk videre til bilsport i 1984, og kjørte de første årene i forskjellige standardbilklasser. I 1992 deltok han i det britiske Formel 3-mesterskapet hvor han kom på andreplass sammenlagt i sesongen. Adams gikk i 1993 til britisk Formel 2, hvor han vant mesterskapet.

Formel 1 (1994)

Adams og han støttespillere ble enige med Team Lotus og betale 500 000 dollar for å kjøre to løp i Formel 1-sesongen 1994. En del av disse pengene kom fra en forsikringspolise tatt ut mot hans belgiske Procar-løp på Spa ved siden av F1-løpet. I Belgias Grand Prix måtte han bryte løpet, men klarte å fullføre på en 16.-plass i Portugal. Mellom disse to løpene kjørte Alex Zanardi i Italia hvor han klarte å kvalifisere seg på en 13.-plass. Adams skulle også kjøre på Jerez, men temaet ga setet tilbake til Zanardi.

Etter Formel 1

Adams kom aldri tilbake til Formel 1, og gikk tilbake til standardbil- og sportsvognsracing.
Citibank

Citibank er en stor internasjonal bank, som ble grunnlagt i 1812 under navnet City Bank of New York. Citibank tilbyr banktjenester til privatpersoner og firmaer og er en del av finansgiganten Citigroup, et av verdens største foretak.  I mars 2007, var det den største banken i USA rangert etter beholdning.
Bankens største enkeltaksjonær er prins Al-Waleed bin Talal av Saudi-Arabia, som har ca. 4,4 % eierandel.
Rudi Vata

Landslaget

Rudi Vata spilte 59 landskamper for Albanias herrelandslag.
VM i innebandy 2004

Verdensmesterskapet i innebandy for menn i 2004 ble arrangert i Sveits 16 til 23. mai. 10 lag deltok i A-VM. Det var femte gang som verdensmesterskapet ble arrangert og Sverige ble verdensmester for femte gang.

Gruppe B

16. mai 
Sveits    – Latvia     4 – 3
Russland  – Danmark    6 – 7
17. mai
Finland  – Russland   16 – 1
Sveits   – Danmark    15 – 4

18. mai
Finland  – Latvia     14 – 2
Sveits   – Russland   10 – 2
19. mai
Latvia   – Russland    3 – 4
Finland  – Danmark    16 – 0 
20. mai
Danmark  – Latvia      3 – 7
Sveits   – Finland     4 – 3

Kamp om 5 - 10.-plass

21. mai
Kamp om 9.-plass
Danmark – Østerrike   6 – 4
21. mai
Kamp om 7.-plass:
Russland  – Tyskland  10 – 5
21. mai
Kamp om 5.-plass:
Norge    – Latvia      6 – 4

Semifinaler

22. mai
Sverige   – Finland    5 – 3
Tsjekkia   – Sveits     5 – 3

Bronsefinale

23. mai
Finland  – Sveits      8 – 7

Finale

23. mai
Sverige – Tsjekkia      6 – 4
Ma la tang

Ma la tang (kinesisk: 麻辣烫, pinyin: Má là tàng), også kjent som chuan chuan xiang (串串香, Chuàn chuàn xiāng), er en kinesisk matrett som oppsto i Sichuan- og Chongqingområdet, men som senere har spredd seg utover hele Fastlands-Kina. Den er blitt særlig populær i Beijing..
Den består av diverse sorter kjøtt og grønnsaker tredd inn på grillspyd som legges i en gryte kokende kraft, ikke ulikt hot pot og fondue, skjønt med den kruttsterke malasausen.
The 88

The 88 i fjernsynet

The 88 har sanger i mange populære fjernsynsserier som The O.C, Grey's Anatomy, One Tree Hill, Numb3rs, og Gossip Girl. Bandet hadde også sangen "Coming Home" i en reklamefilm for den amerikanske varehusgiganten Sears.
Quarter Moon in a Ten Cent Town

Quarter Moon in a Ten Cent Town er et album med Emmylou Harris som kom i 1978.
Gonatopodinae

Utseende

Små, slanke vepser. Hunnene er vanligvis vingeløse og noe maurlignende, forføttene er omformet til et klolignende gripeorgan. Hodet er stort og bredt, mye bredere enn langt og bredere enn resten av kroppen.

Levevis

Disse snyltevepsene snylter på sikader (Auchenorrhyncha) i familien Cicadellidae.

Utbredelse

Gruppen er representert i alle verdensdeler.
Squamish

Squamish er en kommune i Britisk Columbia i Canada som ligger ved enden av Howe Sound. Kommunen hadde 14.949 innbyggere i 2006. Byen vokste frem som en eksporthavn på 1910-tallet, da Pacific Great Eastern Railway ble bygget med endepunkt i Squamish. Skogbruk har alltid vært den viktigste næringen i byen. Frem til 2006 hadde også Western Forest Products hadde en papirfabrikk i byen, men før det var det International Forest Products' sagbruk som var den største arbeidsplassen. Med stigende boligpriser i Vancouver og Whistler, har Squamish utviklet seg som en pendlerby til disse stedene, da den ligger omtrent én time unna begge steder.
Møbelringen

Servicekontor og administrasjon

Kjedens Servicekontor og administrasjon ligger i Drammen. Innkjøp, produktutvalg, IT-løsninger og markedsføring er noen av hovedkontorets arbeidsområder.
Administrerende direktør mellom 2010 og 2012 var Kristian Spiten. I 2017 er Henning Eriksen adm. direktør.

Leverandører

Møbelringen fokuserer på norske møbelprodusenter som Stordal Møbler, Ekornes, Wonderland, Formfin, Sitwell og Brunstad, men leverer også varer fra utenlandske produsenter grunnet høye kostnader på de norskproduserte varene.